
Aseiniad Ysgrifenedig Gwerthusiad beirniadol o ddatblygiad targed strategol mewn Cynllun Datblygu Ysgol: Gweithredoedd, Effaith a Myfyrdodau ar sail Tystiolaeth.
Pwrpas yr aseiniad yma yw i arfarnu yn feirniadol un o’r blaenoriaethau sydd yn y Cynllun Datblygu Ysgol (CDY) yn Ysgol A. Defnyddiaf yr enw “Ysgol A” ar gyfer yr aseiniad yma oherwydd yn ôl BERA (2024) er mwyn i’r ysgrifennu academaidd yma fod yn foesegol mae’n rhaid i mi sicrhau fy mod i’n cadw enw’r ysgol yn gyfrinachol. Dewiswyd y flaenoriaeth i wreiddio a chysoni arferion gorau siarad cydweithredol er mwyn datblygu ymhellach fedrau gwrando a llafar Cymraeg dysgwyr yn gymdeithasol ac ar draws y cwricwlwm. Yn ôl y CDY, yn dilyn cynnydd cryf yn 2023-24 wrth weithredu Llais 21 (Llythrennedd GO, 2025) sef strategaeth ysgol gyfan er mwyn cryfhau a datblygu sgiliau llafaredd dysgwyr wrth siarad a gwrando yn y Gymraeg, mae’n ddymuniad gan yr ysgol i adeiladu ar y cynnydd hwn eleni a’i gynnwys fel blaenoriaeth yn y CDY.
Gall ysgolion gynllunio’u CDY wrth ddilyn canllawiau megis Llywodraeth Cymru (2024) sy’n datgelu bydd ysgolion llwyddiannus yn mynegi ymrwymiad i gefnogi egwyddorion ac arferion Cwricwlwm i Gymru drwy gyfrannu at y newid diwylliannol a systemig sydd ei angen i lwyddo. Noda Llywodraeth Cymru (2024) bod y newid yma’n hyrwyddo diwylliant o wella parhaus, wedi’i lywio gan ddisgwyliadau cenedlaethol clir, ac yn cefnogi cydweithrediad agored rhwng ysgolion yn hytrach nag ymagwedd gystadleuol sy’n annog defnydd eang o dystiolaeth i lywio gwerthuso ac ymarfer gwella, gan ganolbwyntio ar gynnydd, lles a llais y dysgwr. Caiff ei gefnogi gan waith Gillett-Swan a Baroutsis (2024) sy’n nodi’r pwysigrwydd o greu partneriaethau ystyrlon i gefnogi addysg, gan gynnwys y dysgwyr. 
Mewn canllaw i arolygwyr gan Estyn (dim dyddiad), dylai arolygwyr werthuso’r gwahaniaeth a wnânt i ddysgu’r disgyblion a pha mor dda y mae athrawon ac ymarferwyr eraill yn hyrwyddo’r Gymraeg, a cymryd camau i fynd i’r afael â blaenoriaethau cenedlaethol eraill. Yn ogystal â hyn, “dylid alinio gofynion Estyn gyda gweledigaeth Cwricwlwm i Gymru, a dyheadau a disgwyliadau athrawon ac ysgolion” (Morrison-Love et. al, 2023).
Bydd angen i Ysgol A mesur effaith y CDY, noda Llywodraeth Cymru (2022) bydd yr effaith yn cael ei mesur trwy asesiad effaith integredig, wedi'i lywio gan ddysgu a phrofiadau parhaus, gyda chanllawiau statudol diwygiedig yn dilyn ymgynghoriad ffurfiol. Yn ôl CDY Ysgol A, maent wedi gwneud dadansoddiad SWOT a ‘llafar Cymraeg’ yn cael ei nodi fel maes i’w wella gan yr athrawon a’i fod yn flaenoriaeth eto eleni, a Thaith Ddysgu Medi a chyd-warantu Mehefin 2024 yn dangos datblygiad dros y flwyddyn ddiwethaf. 
Noda Xaba (2006) ei fod hi’n glir bod CDY yn offeryn pwerus i wella ysgolion a’i fod yn sicrhau proses gynllunio gweithredu cydlynol ar gyfer adnewyddu ysgolion, arloesi a newid. Ar ôl hyn, mae Xaba (2006) yn awgrymu ei fod hefyd yn amlwg bod y CDY, er mwyn cyflawni gofynion allanol fel dyddiadau targed cyflwyno, yn trechu hanfod cynllunio datblygu.
Wrth canolbwyntio ar y flaenoriaeth a ddewiswyd, noda Estyn (2024) mewn arfer effeithiol bod Cwricwlwm i Gymru wedi sbarduno’r ysgol yn yr achos yma i werthuso sut maent yn datblygu ymdeimlad y dysgwyr o ‘gynefin’ ar draws y cwricwlwm cyfan. Wrth iddynt mesur effaith y strategaeth yma, sylwon nhw bod faint o Gymraeg a ddefnyddir ar draws yr ysgol wedi cynyddu’n sylweddol (Estyn, 2024). Mae hyn yn cydfynd gyda gwaith Griffiths (2024) wrth iddo sôn am ei gyfranogiad yn cynllunio maes dysgu a phrofiad y dyniaethau yng nghwricwlwm i Gymru. Noda Griffiths (2024) taw “un gair yn unig yw Cynefin yn ein cwricwlwm newydd, ond mae wedi dod i olygu cymaint mwy o fewn calonnau ein dysgwyr”. Mae hyn yn awgrymu efallai bod yna gysylltiad rhwng addysgu a dathlu cynefin unigolion â’r datblygiad iaith Cymraeg. 
Awgryma Estyn (2021) wrth i ddysgwyr wrando ar ymarferwyr yn adrodd stori ac ailadrodd rhannau ohoni eu hunain, maen nhw’n dod yn gyfarwydd â’r eirfa a’r patrymau iaith. Mae’r cynefindra hwn yn helpu llawer ohonynt i ddatblygu’r sgiliau sydd eu hangen i gofnodi ac ysgrifennu eu storiâu syml eu hunain (Estyn, 2021). Yn debyg i hyn, noda Llywodraeth Cymru (2014) er mwyn “bwrw ymlaen” gyda’r iaith mae’n rhaid gwella’r ffordd o gynllunio darpariaeth Gymraeg ar gyfer addysg a gofal plant cyn-ysgol.
Yn anffodus noda Jones (2012) nid yw arolwg na rhagfynegiadau diweddar yn awgrymu y bydd cynnydd mawr yn y ganran sy’n siarad Cymraeg yn y dyfodol agos. Er efallai bod hyn yn wir ar y pryd, ers hynny mae Llywodraeth Cymru (2017) wedi cydnabod hyn ac wedi cychwyn y sytrategaeth “miliwn o siaradwyr Cymraeg erbyn 2050”. I gyrraedd y targed yma, bydd angen ehangu darpariaeth meithrin cyfrwng Cymraeg, cynyddu’r ganran o blant sy’n derbyn addysg drwy’r Gymraeg, a gwella dulliau dysgu Cymraeg fel bod 70% o ddisgyblion yn gallu ei siarad erbyn 2050 (Llywodraeth Cymru, 2017). Yn ogystal â hyn, bydd Llywodraeth Cymru (2017) hefyd yn arwain drwy esiampl, yn cefnogi datblygiad rhanbarthol ac hunaniaethau lleol, yn gwella’r dirwedd ddigidol Gymraeg, ac yn codi ymwybyddiaeth genedlaethol o fanteision dwyieithrwydd.
Yn sgil cynnydd cadarn yn 2023-24 gyda’r strategaeth Llais 21 (Llythrennedd GO, 2025) i wella sgiliau llafar Cymraeg, mae’r CDY yn bwriadu parhau â’r gwaith hwn fel blaenoriaeth eleni. Bydd y strategaethau’n cael eu gweithredu’n gyson ar draws yr ysgol i greu cyfleoedd trafod rheolaidd i ddisgyblion, gan ddefnyddio patrymau brawddegau clir. Y nod yw i ddisgyblion cyfnod allweddol dau siarad yn hyderus yn gymdeithasol ac yn gydweithredol yn Gymraeg, gan ddefnyddio Llais 21 (Llythrennedd GO, 2025) ar draws y cwricwlwm, ac i blant y Dysgu Sylfaen wneud yr un peth mewn gwersi ac wrth chwarae. Bydd y cynnydd yn cael ei fonitro drwy drafodaethau staff, teithiau dysgu, cofnodion CDY, holiaduron disgyblion, cyfarfodydd llywodraethwyr a gwaith parhaus ar adnoddau a strategaethau. Yn ôl Cohen et al. (2000) dull economaidd ac effeithlon yw holiaduron sy'n gallu cyrraedd samplau mawr yn gyflym a hyrwyddo anhysbysrwydd, sy’n gallu annog ymatebion mwy gonest sydd hefyd yn sicrhau unffurfiaeth ym mhob cwestiwn, gan hwyluso cymhariaeth. Fodd bynnag, mae hefyd anfanteision, megis cyfraddau ymateb isel, risg o gamddealltwriaeth, ac amharodrwydd i ddarparu atebion manwl mewn cwestiynau caeedig (Cohen et al., 2000). 
Yn ôl y CDY mae camau gweithredu i wella siarad Cymraeg yn yr ysgol eisoes yn dangos effaith gadarnhaol. Mae’r canran o ddisgyblion sy’n siarad Cymraeg ar yr iard wedi cynyddu o 52% i 56%, ac yn y gwersi o 74% i 86%. Mae adborth gan ddisgyblion a staff yn dangos gwelliant clir, ond bod mwy o le i ddatblygu. 
Mae’r ysgol yn meithrin teithiau dysgu disgyblion yn annog gwydnwch ac yn dathlu gwreiddioldeb (Estyn, 2020). Mae’r naratif yn Estyn (2020) sôn am feithrin annibyniaeth mewn dysgu, ond gellir ei addasu neu ei gyfuno’n naturiol gyda datblygu iaith gan bwysleisio bod y Gymraeg yn rhan annatod o’r broses dysgu, nid dim ond fel gwers iaith ond fel cyfrwng ar gyfer meddwl, trafod a datblygu sgiliau. Yn ôl y CDY mae Teithiau Dysgu wedi helpu athrawon i ganolbwyntio ar arferion llafar, ac mae gwaith ar Gynllunio Continwwm Llafar Ysgol Gyfan eisoes ar y gweill i sicrhau dilyniant. Hefyd, mae strategaethau fel Ein Llais Ni (2024) yn cael eu rhannu ymhlith staff, ac mae ‘llafar Cymraeg’ yn parhau’n flaenoriaeth ar gyfer gwelliant pellach. Bwriad Ein Llais Ni (2024) yw amlygu pwysigrwydd llafaredd yng nghwricwlwm yr ysgol a chynnig syniadau a strategaethau y gall ysgolion/athrawon eu datblygu er mwyn annog a hybu medrau siarad a gwrando dysgwyr. Wrth i bob athro roi sylw bwriadus i lafaredd fe fydd yn galluogi cynnydd mewn hyder a lles dysgwyr, eu caniatáu i adeiladu perthynas â’u cyfoedion a’u cefnogi i ddyfnhau eu dealltwriaeth ar draws y meysydd dysgu drwy’r Gymraeg (Ein Llais Ni, 2024).
Wrth arfarnu blaenoriaeth CDY Ysgol A: datblygu sgiliau siarad a gwrando Cymraeg trwy arferion cydweithredol rwyf wedi dod i’r canlyniad bod y CDY yn adlewyrchu amcanion y Cwricwlwm i Gymru a strategaethau fel Llais 21 (Llythrennedd GO, 2025) ac Ein Llais Ni (2024), sy’n hyrwyddo defnydd naturiol o’r Gymraeg ar draws y cwricwlwm. Dangosodd gwerthusiadau gynnydd clir mewn defnydd o’r Gymraeg, gyda dulliau megis holiaduron a thrafodaethau’n mesur effaith. Mae’r ysgol yn cyd-fynd â pholisïau cenedlaethol fel “Cymraeg 2050” (Llywodraeth Cymru, 2017), gan ddatblygu cynefin iaith sy’n cefnogi llais, lles a datblygiad personol y dysgwr. Mae’r profiad hefyd yn cefnogi fy natblygiad proffesiynol yn erbyn Safonau Proffesiynol i Athrawon (Llywodraeth Cymru, 2017). Yn benodol, addysgu a dysgu drwy feithrin amgylchedd dysgu cefnogol sy’n rhoi pwyslais ar iaith lafar fel sylfaen ar gyfer datblygiad gwybodaeth a dealltwriaeth. Yn y pen draw, mae’r profiad hwn wedi atgyfnerthu fy ymrwymiad i wella fy ymarfer yn barhaus, trwy ddefnyddio tystiolaeth i gefnogi newid ac arloesi er lles fy nysgwyr.

